投魏博田司空二十韻
作者：張祜
朝代：唐

paragraphs: 聖代倚龍驤，青油鎮北方。
國除心腹病，時詠股肱良。
兆栛周畋吉，言應禹拜昌。
中台初復位，太白定揚光。
傳癖深元凱，籌謀奧子房。
率先供帝命，特地舉朝綱。
吏改新曹局，民耕舊戰場。
節旌窮海島，詩句起河梁。
幕府推賢佐，杯盤任客狂。
峯巒資秀崪，鵰鶚避軒昂。
列座花茵展，鳴鼉錦臂攘。
小旗鞍馬令，尖帽柘枝娘。
掃路麾幢出，開衙斧鉞行。
旌旗垂玳瑁，黃帕結鴛鴦。
報主親臨敵，屯師首犯彊。
裂紅偷賊號，纏褐眩戎裝。
夜柵迴千馬，昏鼙亞萬鎗。
桉聲鋪陣血。
垂淚撫刀瘡。
豹望因文變，鯤期假翅翔。
空勞千里役，何策利梁王。